
Ο Νικόλαος Ματζάκος είναι Αναπληρωτής Καθηγητής Εφαρμοσμένων Μαθηματικών και Τεχνητής Νοημοσύνης στη Μαθηματική Εκπαίδευση στο Τμήμα Εκπαίδευσης της Ανώτατης Σχολής Παιδαγωγικής και Τεχνολογικής Εκπαίδευσης. Είναι πτυχιούχος του Τμήματος Μαθηματικών του Εθνικού και Καποδιστριακού Πανεπιστημίου Αθηνών, έχει ολοκληρώσει τον μεταπτυχιακό κύκλο Εφαρμοσμένων Μαθηματικών στη Σχολή Εφαρμοσμένων Μαθηματικών και Φυσικών Επιστημών του Εθνικού Μετσόβιου Πολυτεχνείου και έλαβε το διδακτορικό του δίπλωμα στα Μαθηματικά από το ΕΜΠ το 2000. Η διδακτορική του διατριβή αφορούσε μη γραμμικά συνοριακά προβλήματα για διαφορικούς εγκλεισμούς. Το 2014 ολοκλήρωσε το Μεταπτυχιακό Πρόγραμμα «Σπουδές στην Εκπαίδευση» του Ελληνικού Ανοικτού Πανεπιστημίου. Τα ερευνητικά του ενδιαφέροντα περιλαμβάνουν τη μη γραμμική ανάλυση, τις μη γραμμικές διαφορικές εξισώσεις και τους διαφορικούς εγκλεισμούς, τις νευρωνικές συνήθεις διαφορικές εξισώσεις, τα physics-informed neural networks και τη μοντελοποίηση δυναμικών συστημάτων από δεδομένα. Παράλληλα μελετά συστήματα συμβολικών υπολογισμών, την εξ αποστάσεως μαθηματική εκπαίδευση, το GeoGebra και τις εφαρμογές παραγωγικής τεχνητής νοημοσύνης στην εκπαίδευση. Είναι μέλος ΣΕΠ στο Ελληνικό Ανοικτό Πανεπιστήμιο από το 2019 και, από το 2025, μέλος ΣΕΠ στη θεματική ενότητα «Ανάλυση» του ΠΜΣ «Μεταπτυχιακές Σπουδές στα Μαθηματικά». Έχει επιβλέψει μεταπτυχιακές εργασίες στα μαθηματικά, τη βιοπληροφορική και την τεχνητή νοημοσύνη. Έχει συγγράψει σειρά πανεπιστημιακών βιβλίων μαθηματικών και έχει δημοσιεύσει πολυάριθμες ερευνητικές εργασίες σε επιστημονικά περιοδικά και βιβλιοσειρές με κρίση.

